Document ID: 32003R0814

Κανονισμός (ΕΚ) αριθ. 814/2003 του Συμβουλίου
της 8ης Μαΐου 2003
για την τροποποίηση του κανονισμού (ΕΚ) αριθ. 2501/2001 για την εφαρμογή συστήματος γενικευμένων δασμολογικών προτιμήσεων για την περίοδο από την 1η Ιανουαρίου 2002 έως τις 31 Δεκεμβρίου 2004
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1) Από την έναρξη ισχύος του την 1η Ιανουαρίου 2002, ο κανονισμός (ΕΚ) αριθ. 2501/2001 του Συμβουλίου(1), απαιτεί, όπως διαπιστώθηκε, ορισμένες τροποποιήσεις.
(2) Ειδικότερα, πρέπει να εισαχθεί ειδική διάταξη βάσει της οποίας οι δικαιούχες χώρες οι οποίες αντιμετωπίζουν σοβαρή οικονομική και χρηματοπιστωτική κρίση να μπορούν να εξαιρούνται από τη διαβάθμιση νέων τομέων. Επιπλέον, δεδομένου ότι οι διατάξεις του κανονισμού (ΕΚ) αριθ. 2501/2001 που αναφέρονται σε τομείς δεν μπορούν να εφαρμόζονται σε προϊόντα για τα οποία δεν καθορίζεται σε ποιο τομέα ανήκουν, το παράρτημα ΙΙΙ του ανωτέρω κανονισμού θα πρέπει να τροποποιηθεί, ώστε να διευκρινίζει τον τομέα για όλα τα προϊόντα που καλύπτονται από τα διάφορα καθεστώτα.
(3) Υπήρξε αδύνατο να υιοθετηθεί η πρώτη απόφαση που προβλέπεται στη παράγραφο 5 του άρθρου 12 του ανωτέρω κανονισμού πριν από την 1η Ιανουαρίου 2003. Θα πρέπει, συνεπώς, να προβλεφθεί ότι η κατάργηση δασμολογικών προτιμήσεων θα πρέπει να αρχίσει να ισχύει σε δύο στάδια, από την 1η Νοεμβρίου 2003 και την 1η Μαΐου 2004.
(4) Ο κανονισμός (ΕΚ) αριθ. 2501/2001 πρέπει επομένως να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2501/2001 τροποποιείται ως εξής:
1. Στο άρθρο 10 προστίθεται η ακόλουθη παράγραφος:
"3. Οι δασμολογικές προτιμήσεις που αναφέρονται στις παραγράφους 1 και 2 δεν εφαρμόζονται για προϊόντα των τομέων για τους οποίους καταργήθηκαν αυτές οι δασμολογικές προτιμήσεις για την εκάστοτε χώρα καταγωγής, σύμφωνα με τη στήλη Δ του παραρτήματος Ι ή με σχετική απόφαση ληφθείσα εν συνεχεία δυνάμει του άρθρου 12."
2. Η παράγραφος 6 του άρθρου 12 αντικαθίσταται από το ακόλουθο κείμενο:
"6. Η πρώτη απόφαση που λαμβάνεται σύμφωνα με την παράγραφο 5 θα ισχύσει ως εξής:
- θα ισχύσει σχετικά με την κατάργηση των δασμολογικών προτιμήσεων κατά 50 % από την 1η Νοεμβρίου 2003 και κατά 100 % από την 1η Μαΐου 2004, σύμφωνα με τη διαδικασία της παραγράφου 1, και
- θα ισχύσει από την 1η Ιανουαρίου 2003 σχετικά με την επανεισαγωγή των δασμολογικών προτιμήσεων, σύμφωνα με την διαδικασία της παραγράφου 2.
Στην συνέχεια, αποφάσεις που λαμβάνονται σύμφωνα με την παράγραφο 5 θα ισχύουν από την 1η Ιανουαρίου του δευτέρου χρόνου που ακολουθεί εκείνον κατά τη διάρκεια του οποίου ελήφθησαν οι αποφάσει."
3. Στο άρθρο 12 προστίθεται η ακόλουθη παράγραφος:
"8. Όταν δικαιούχος χώρα αντιμετωπίζει μείωση του πραγματικού της ακαθάριστου εγχώριου προϊόντος τουλάχιστον κατά 3 %, η οποία εκφράζεται στο εθνικό της νόμισμα και αφορά την πιο πρόσφατη περίοδο δώδεκα μηνών για την οποία υπάρχουν διαθέσιμα στοιχεία, η παράγραφος 1 δεν ισχύει για τις αποφάσεις που ελήφθησαν δυνάμει της παραγράφου 5."
4. Στο παράρτημα Ι, οι επεξηγήσεις στην αρχή τροποποιούνται ως εξής:
Στην αναφορά στη στήλη Δ η παρένθεση "(άρθρο 7 παράγραφος 8)" αντικαθίσταται από "(άρθρο 7 παράγραφος 8 και άρθρο 10 παράγραφος 3)".
5. Στο παράρτημα ΙΙ, το κείμενο του σημείου 4 (Στατιστικές πηγές) αντικαθίσταται από το ακόλουθο κείμενο:
"Η στατιστική πηγή για το κατά κεφαλήν εισόδημα είναι η έκθεση για την παγκόσμια ανάπτυξη της Παγκόσμιας Τράπεζας, οι διεθνείς οικονομικές στατιστικές του ΔΝΤ για το ακαθάριστο εγχώριο προϊόν τριμήνου, οι στατιστικές UN Comtrade για τις εξαγωγές μεταποιημένων προϊόντων και οι στατιστικές Comtext για τις κοινοτικές εισαγωγές."
6. Στο παράρτημα ΙΙΙ προστίθεται ένας νέος τομέας, όπως εμφαίνεται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Μαΐου 2003.

Labels: 19
5
20
0
3
9